Predkladacia správa

Vláda Slovenskej republiky uznesením č. 68  z 26. januára 2005 k návrhu postupu pri príprave návrhu rozpočtu verejnej správy na roky 2006 až 2008 v bode B. 3. uložila ministrom, predsedom ostatných ústredných orgánov štátnej správy SR a správcom ďalších rozpočtových kapitol predložiť na rokovanie vlády do 31. mája 2005 návrh  na zrušenie úloh z uznesení vlády SR, resp. legislatívnych predpisov, na ktoré nebude možné zabezpečiť rozpočtové krytie v roku 2006.

Na základe uvedeného  sa predkladá návrh na zrušenie uznesenia vlády SR č. 6 zo 14. januára 2004 k návrhu projektu budovania národného koordinačného centra pre boj so zločinnosťou, ktorým vláda schválila projekt budovania národného koordinačného centra pre boj so zločinnosťou a uložila ministrovi vnútra  predložiť na rokovanie vlády návrh  zákona o spracúvaní kriminálnych informácií v boji so zločinnosťou.

Budovanie národného koordinačného centra nie je v súčasnosti zaradené medzi prioritné projekty v rámci čerpania rozpočtových prostriedkov Ministerstva vnútra Slovenskej republiky. Keďže bez zabezpečeného rozpočtového krytia v roku 2006 nemožno vypracovať ani návrh zákona o spracúvaní kriminálnych informácií v boji so zločinnosťou,  navrhuje sa uznesenie vlády SR č. 6 zo 14. januára 2004 zrušiť.

Predložený materiál nemá finančný, ekonomický  ani environmentálny vplyv a ani vplyv na zamestnanosť a podnikateľské prostredie, preto sa doložka vplyvov nevyhotovuje.

Materiál bol predložený na medzirezortné pripomienkové konanie všetkým povinne pripomienkujúcim subjektom. Prehľad pripomienok je uvedený vo vyhodnotení pripomienkového konania. Návrh  sa predkladá na rokovanie vlády bez rozporov. 

Neexistujú prekážky na sprístupnenie materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov.